夢范參政
作者：陸游
朝代：宋

paragraphs: 夢中不知何歲月，長亭慘淡天飛雪。
酒肉如山鼓吹喧，車馬結束有行色。
我起持公不得語，但道不料今遽別。
平生故人端有幾，長號頓足泪迸血。
生存相別尚如此，何况一旦泉壤隔。
欲懷雞黍病爲重，千里關河阻臨穴。
速死從公尚何憾，眼中寧復見此傑。
青燈耿耿山雨寒，援筆詩成心欲裂。